Eengleisigkeit

Eengleisigkeit un Tweegleisigkeit sünd Begrepen, de en Aspekt von dat düütsche Kommunalrecht beschrievt.

Eengleisigkeit bedüüdt, dat en direkt von dat Volk wählten Vörsteiher von en Kommuun (to’n Bispeel de Börgermeester) gliektiedig polietschen Repräsentant as ok hauptamtlichen Baas von de Verwaltung is.

Bi de Tweegleisigkeit is dat so, dat dat kommunale Vertredungsorgan (to’n Bispeel de Gemeenraad/Stadtraad) en ehrenamtlichen polietschen Repräsentant (to’n Bispeel en Börgermeester) wählt un tosätzlich en hauptamtlichen Wahlbeamten insett, de Baas von de Verwaltung is (to’n Bispeel en Stadtdirekter). De Tweegleisigkeit is Deel von de Noorddüütsche Raadsverfaten un kummt ut de brietsche Rechtstraditschoon. Se is in Düütschland na 1945 in de Länner inföhrt worrn, de to de Brietsche Besattungszoon höört hebbt.

De Tweegleisigkeit is vondaag aver in all düütsche Bundslänner afschafft un de Eengleisigkeit inföhrt worrn. Dat letzte Bundsland weer 1996 Neddersassen (de Övergang to de Eengleisigkeit keem in Neddersassen denn aver eerst stückerwies över de Johren).

Kategorie:Politik
Kategorie:Düütschland